Pasiūlymas Tarybos sprendimas dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Valstijų susitarimo dėl prekybos bananais pasirašymo ir laikino taikymo /* KOM/2010/0097 galutinis - NLE 2010/0058 */





[pic] | EUROPOS KOMISIJA | Briuselis, 2010.3.17 KOM(2010)97 galutinis 2010/0058 (NLE) Pasiūlymas TARYBOS SPRENDIMAS dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Valstijų susitarimo dėl prekybos bananais pasirašymo ir laikino taikymo AIŠKINAMASIS MEMORANDUMAS 1993 m. vasario 13 d. Tarybos reglamentu (EEB) Nr. 404/93 nustatytas bendras bananų rinkos organizavimas Europos Bendrijose. Priėmus minėtą Tarybos reglamentą, kelios PPO priklausančios Lotynų Amerikos didžiausio palankumo statuso (DPS) šalys bananų tiekėjos į ES ir Jungtinės Amerikos Valstijos inicijavo PPO ginčų sprendimo procedūrą, kurioje atsakovas – ES (užsitęsęs ginčas WT/DS27), susijusią su skirtingų prekybos režimų taikymu šalims bananų tiekėjoms Europos Sąjungos rinkai. 2001 m. balandžio 11 d. Komisija susitarė dėl ginčų sprendimo sąlygų su Ekvadoru, o tų pačių metų balandžio 30 d. – su Jungtinėmis Valstijomis. Tuose susitarimuose 2006 m. bananų importui numatyta taikyti išimtinai muitų tarifų režimą. 2001 m. lapkričio 14 d. PPO Dohos ministrų konferencijoje priimti dokumentai, kuriais ES atleidžiama nuo Bendro muitų tarifų ir prekybos susitarimo (GATT) I straipsnyje (Dohos atleidimo nuo įsipareigojimų dokumentas) ir XIII straipsnyje nustatytų įsipareigojimų, susijusių su palankesnio režimo taikymu AKR kilmės produktams pagal Kotonu susitarimą. Tais atleidimo nuo įsipareigojimų dokumentais nustatytos atleidimo nuo įsipareigojimų, susijusių su bananais, dokumento sąlygos, pagal kurias, kaip buvo teigiama, 2006 m. pradėjus taikyti naująjį išimtinai muitų tarifų režimą „būtų bent išlaikytas bendras DPS šalių bananų tiekėjų dalyvavimas rinkoje“, ir numatytas arbitražo mechanizmas, taikytinas kilus nesutarimų. 2004 m. liepos 12 d. Taryba įgaliojo Komisiją pradėti derybas pagal 1994 m. GATT XXVIII straipsnį, siekiant įtraukti bananams taikytiną išimtinai muitų tarifų režimą į Europos Bendrijų įsipareigojimų sąrašą. Todėl 2004 m. liepos 15 d. Bendrija informavo PPO apie savo ketinimą pakoreguoti nustatytuosius muitų tarifus, taikomus EB PPO sąrašo (CXL) pozicijai 0803 00 19 (bananai). Derybas Komisija vedė konsultuodamasi su Sutarties 133 straipsniu įsteigtu komitetu bei Specialiuoju žemės ūkio komitetu ir vadovaudamasi Tarybos patvirtintais derybų nurodymais. Susitarimo šiose derybose nepasiekta. 2005 m. sausio 31 d. Bendrija informavo PPO apie savo ketinimą pakeisti su pozicija 0803 00 19 (bananai) susijusius savo įsipareigojimus, t. y. pradėti taikyti 230 EUR už metrinę toną nustatytąjį muitų tarifą. 2005 m. kovo 30 d. kelios PPO narės (Brazilija, Ekvadoras, Gvatemala, Hondūras, Kolumbija, Kosta Rika, Nikaragva, Panama ir Venesuela) kreipėsi dėl arbitražo pagal Dohos atleidimo nuo įsipareigojimų dokumentą. 2005 m. rugpjūčio 1 d. paskelbtame arbitražo sprendime nurodyta, kad Bendrijos pasiūlytas 230 EUR už metrinę toną DPS muitų tarifas neatitinka Dohos atleidimo nuo įsipareigojimų dokumente nustatytų sąlygų. Komisija peržiūrėjo Bendrijos pasiūlymą atsižvelgdama į arbitražo išvadas. 2005 m. spalio 27 d. paskelbtame pakartotinio arbitražo sprendime nurodyta, kad ir peržiūrėtam pasiūlymui taikyti 187 EUR už metrinę toną DPS muitų tarifą negali būti pritarta. Laikydamasi įsipareigojimo nuo 2006 m. sausio 1 d. pradėti taikyti išimtinai muitų tarifų režimą ir atsižvelgdama į tai, kad nepavyksta galutinai susitarti dėl nustatytojo muitų tarifo, Europos Sąjunga Tarybos reglamentu (EB) Nr. 1964/2005 nustatė 176 EUR už metrinę toną DPS muitų tarifą. Be to, šiuo reglamentu leista pradėti taikyti autonominę tarifinę 775 000 metrinių tonų gryno svorio kvotą taikant nulinį AKR šalių kilmės bananų importo muitų tarifą. ES nepateikė daugiau pasiūlymų pakeisti jos muitų tarifų bananams sąrašą, nes nepasiekta susitarimo su DPS šalimis bananų tiekėjomis. Pagal ekonominės partnerystės susitarimus su ES nuo 2008 m. sausio 1 d. dalyvaudamos ES rinkoje AKR šalys bananų tiekėjos sėkmingai naudojasi bemuičiu ir bekvočiu režimu. 2007 m. vasario 23 d. Ekvadoras, o tų pačių metų birželio 29 d. ir Jungtinės Valstijos paprašė, kad pagal PPO susitarimo dėl ginčų sprendimo 21.5 straipsnį būtų sudaryta komisija dėl priemonių, kurias ES priėmė siekdama įvykdyti PPO Ginčų sprendimo institucijos (GSI) sprendimus ginče WT/DS27, tariamos neatitikties PPO susitarimams. Galutines išvadas GSI priėmė 2008 m. gruodžio mėn. Ekvadoro iškeltos bylos išvadose nurodyta, kad ES taikomas muitų tarifas (176 EUR už metrinę toną) bananams neatitinka 1994 m. GATT nustatytų ES muitų tarifų. Abiejų bylų išvadose nurodyta, kad ES teikiama lengvata tuo metu, kai buvo sudaroma komisija (nulinis muitų tarifas 775 000 metrinių tonų), neatitinka 1994 m. GATT nuostatų. 2004 m. kovo 22 d. ir 2007 m. sausio 29 d. Taryba įgaliojo Komisiją pradėti derybas pagal 1994 m. GATT XXIV:6 straipsnį su šalimis, kurios nurodytu laiku stojo į Europos Sąjungą, t. y. atitinkamai su Čekijos Respublika, Estijos Respublika, Kipro Respublika, Latvijos Respublika, Lietuvos Respublika, Vengrijos Respublika, Maltos Respublika, Lenkijos Respublika, Slovėnijos Respublika, Slovakijos Respublika ir su Bulgarijos Respublika bei Rumunijos Respublika. Derybos pagal 1994 m. GATT XXVIII ir XXIV:6 straipsnius sėkmingai užbaigtos 2009 m. gruodžio 15 d. parafuojant Ženevos susitarimą dėl prekybos bananais su Brazilija, Ekvadoru, Gvatemala, Hondūru, Kolumbija, Kosta Rika, Meksika, Nikaragva, Panama, Peru ir Venesuela (toliau – Ženevos susitarimas) ir susitarimą dėl prekybos bananais su Jungtinėmis Amerikos Valstijomis (toliau – ES ir JAV susitarimas). Šiuose Komisijos pasiektuose susitarimuose numatyta išnagrinėti aptariamų šalių skundus, susijusius su GATT XXIV:6 ir XXVIII straipsniais. Be to, šiais prekybos susitarimais įgyvendinami susitarimai dėl ginčų sprendimo, nes jais šalys įpareigojamos taikyti išimtinai muitų tarifų režimą, ir pateikiamas sprendimas dėl visų neišspręstų su muitų tarifų bananams režimu susijusių ginčų, kurie, kaip tikimasi, turėtų būti laikomi formaliai išspręstais patvirtinus naująjį ES muitų tarifų bananams sąrašą. Ženevos susitarime muitų tarifų mažinimo įsipareigojimus numatyta taikyti nuo pasirašymo dienos, o atgaline data – nuo parafavimo dienos. Atsižvelgiant į būtinybę įgyvendinti pradinį muitų tarifų mažinimo etapą ir siekti, kad neišspręsti ginčai nebūtų toliau eskaluojami, vadovaujantis Ženevos susitarimo 8 dalies b punktu ir ES ir JAV susitarimo 6 dalimi, nuo kiekvieno iš tų susitarimų pasirašymo dienos iki jų įsigaliojimo dienos turėtų būti laikinai taikomos atitinkamai Ženevos susitarimo 3, 6 ir 7 dalys ir ES ir JAV susitarimo 2 dalis ir 3 dalies a ir b punktai. 2010/0058 (NLE) Pasiūlymas TARYBOS SPRENDIMAS dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Valstijų susitarimo dėl prekybos bananais pasirašymo ir laikino taikymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi, atsižvelgdama į Europos Komisijos pasiūlymą, kadangi: 1. 2001 m. balandžio 11 d. Komisija pasiekė susitarimą su Ekvadoru, o 2001 m. balandžio 30 d. – su Jungtinėmis Valstijomis (toliau – susitarimai), kuriais nustatė tų šalių inicijuotų ginčų, susijusių su muitų tarifų režimu, taikomu į Sąjungą importuojamiems bananams, Pasaulio prekybos organizacijoje (toliau – PPO) sprendimo priemones. Tuose susitarimuose bananų importui numatyta taikyti išimtinai muitų tarifų režimą. Šiuo tikslu 2004 m. liepos 12 d. Taryba įgaliojo Komisiją derėtis dėl nustatytojo muitų tarifo pakeitimo, siekiant įtraukti bananams taikytiną išimtinai muitų tarifų režimą į Europos Bendrijų muitų tarifų bananams sąrašą, pagal 1994 m. Bendro muitų tarifų ir prekybos susitarimo (toliau – 1994 m. GATT) XXVIII straipsnį. 2. 2004 m. kovo 22 d. ir 2007 m. sausio 29 d. Taryba įgaliojo Komisiją pradėti derybas pagal 1994 m. GATT XXIV:6 straipsnį su šalimis, kurios nurodytu laiku stojo į Europos Sąjungą, t. y. atitinkamai su Čekija, Estija, Kipru, Latvija, Lietuva, Vengrija, Malta, Lenkija, Slovėnija, Slovakija ir su Bulgarija bei Rumunija. 3. Derybos sėkmingai užbaigtos 2009 m. gruodžio 15 d. parafuojant Ženevos susitarimą dėl prekybos bananais su Brazilija, Ekvadoru, Gvatemala, Hondūru, Kolumbija, Kosta Rika, Meksika, Nikaragva, Panama, Peru ir Venesuela (toliau – Ženevos susitarimas) ir susitarimą dėl prekybos bananais su Jungtinėmis Amerikos Valstijomis (toliau – ES ir JAV susitarimas). 4. Šie Komisijos pasiekti susitarimai tenkina aptariamų šalių skundus, susijusius su GATT XXIV:6 ir XXVIII straipsniais. Be to, šiais susitarimais įgyvendinami susitarimai dėl ginčų sprendimo, nes jais šalys įpareigojamos taikyti išimtinai muitų tarifų režimą, ir pateikiamas tinkamas sprendimas dėl visų neišspręstų su muitų tarifų bananams režimu susijusių ginčų, todėl jie turėtų būti laikomi formaliai išspręstais. 5. Minėti du susitarimai turėtų būti pasirašyti Europos Sąjungos vardu su sąlyga, kad jie bus sudaryti vėliau. 6. Atsižvelgiant į būtinybę kuo greičiau įgyvendinti pradinį muitų tarifų mažinimo etapą, taip pat siekti, kad neišspręsti ginčai nebūtų toliau eskaluojami, ir užtikrinti, kad artimiausiose daugiašalėse PPO derybose dėl dalyvavimo žemės ūkio produktų rinkoje nustatyti galutiniai Sąjungos įsipareigojimai, susiję su dalyvavimo bananų rinkoje sąlygomis, neviršytų tų, kurie nustatyti Ženevos susitarimo 3, 6 ir 7 dalyse ir ES ir JAV susitarimo 2 dalyje ir 3 dalies a ir b punktuose, nuo kiekvieno iš tų susitarimų pasirašymo dienos iki jų įsigaliojimo dienos abu susitarimai turėtų būti taikomi laikinai, vadovaujantis atitinkamai Ženevos susitarimo 8 dalies b punktu ir ES ir JAV susitarimo 6 dalimi, PRIĖMĖ ŠĮ SPRENDIMĄ: 1 straipsnis Komisija įgaliojama Europos Sąjungos vardu pasirašyti toliau nurodytus susitarimus ir paskirti asmenis, kurie tuos susitarimus pasirašytų: a) Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimas dėl prekybos bananais (toliau – Ženevos susitarimas); b) Europos Sąjungos ir Jungtinių Amerikos Valstijų susitarimas dėl prekybos bananais (toliau – ES ir JAV susitarimas). Šių susitarimų tekstai pridedami prie šio sprendimo. 2 straipsnis 1. Ženevos susitarimo 3, 6 ir 7 dalys, vadovaujantis jo 8 dalies b punktu, laikinai taikomos nuo to susitarimo pasirašymo dienos iki jo įsigaliojimo dienos. 2. ES ir JAV susitarimo 2 dalis ir 3 dalies a ir b punktai, vadovaujantis jo 6 dalimi, laikinai taikomi nuo to susitarimo pasirašymo dienos iki jo įsigaliojimo dienos. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas FINANSINĖ PAŽYMA | FichFin/10/50124(DDG/EM/tm) 6.9.2010.1 | DATA 27/01/2010 | 1. | BIUDŽETO EILUTĖ 12 skyrius. Muitai ir kiti mokesčiai | ASIGNAVIMAI 2010 m. biudžetas – 14 079,7 mln. EUR | 2. | PAVADINIMAI Tarybos sprendimo dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos bendrojo susitarimo dėl prekybos bananais, taip pat Europos Sąjungos ir Jungtinių Valstijų susitarimo dėl prekybos bananais pasirašymo ir laikino taikymo pasiūlymas & Tarybos sprendimo dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos bendrojo susitarimo dėl prekybos bananais, taip pat Europos Sąjungos ir Jungtinių Valstijų susitarimo dėl prekybos bananais sudarymo pasiūlymas & Europos Parlamento ir Tarybos reglamento, kuriuo panaikinamas Tarybos reglamentas (EB) Nr. 1964/2005 dėl bananų muitų tarifų normų, pasiūlymas | 3. | TEISINIS PAGRINDAS Sutartis dėl Europos Sąjungos veikimo. 207 straipsnio 4 dalis, 218 straipsnio 5 ir 6 dalys ir 207 straipsnio 2 dalis. | 4. | TIKSLAI Pasirašyti, laikinai taikyti ir sudaryti du susitarimus dėl prekybos bananais ir panaikinti Reglamentą dėl bananų muitų tarifų normų. | 5. | FINANSINIS POVEIKIS | PRAĖJĘ FINANSINIAI METAI 2009 m. (mln. EUR) | EINAMIEJI FINANSINIAI METAI 2010 m. (mln. EUR) | KITI FINANSINIAI METAI 2011 m. (mln. EUR) | KITI FINANSINIAI METAI 2012 m. (mln. EUR) | 5.0 | IŠLAIDOS - IŠ EB BIUDŽETO (GRĄŽINAMOSIOS IŠMOKOS IR (ARBA) INTERVENCIJOS) - NACIONALINIŲ VALDŽIOS INSTITUCIJŲ - KITOS | - | - | - | - | 5.1 | PAJAMOS - EB NUOSAVIEJI IŠTEKLIAI (MOKESČIAI IR (ARBA) MUITAI) | -3,5 | -74,8 | -88,1 | -106,8 | 5.2 | APSKAIČIAVIMO METODAS Grindžiama per pastaruosius 12 mėnesių taikytais sumažintais produkto, kurio KN kodas 0803 00 19, importo muitų tarifais. | 6.0 | AR PROJEKTAS GALI BŪTI FINANSUOJAMAS IŠ ASIGNAVIMŲ, ĮRAŠYTŲ Į ATITINKAMĄ EINAMOJO BIUDŽETO SKYRIŲ? | TAIP NE | 6.1 | PROJEKTAS GALI BŪTI FINANSUOJAMAS PERVEDANT LĖŠAS IŠ VIENO EINAMOJO BIUDŽETO SKYRIAUS Į KITĄ? | TAIP NE | 6.2 | AR REIKĖS SKIRTI PAPILDOMĄ BIUDŽETĄ? | TAIP NE | 6.3 | AR ASIGNAVIMUS REIKĖS ĮTRAUKTI Į BŪSIMUS BIUDŽETUS? | TAIP NE | PASTABOS Pagal šiuos susitarimus palaipsniui bus mažinami bananų muitų tarifai. Tikimasi, kad šios priemonės padės sumažinti 5.1 punkte nurodytus nuosavuosius išteklius (grynąsias sumas atskaičiavus valstybių narių patirtas surinkimo sąnaudas). (2009 m. nuosavųjų išteklių nuostoliai apskaičiuoti ir įtraukti dėl to, kad šie susitarimai atgaline data galioja iki 2009 m. gruodžio 15 d.) |